Maskerede gerningsmænd har søndag aften skudt to personer i København.

To personer blev søndag aften ramt af skud på Amager. Det oplyser Københavns Politi til TV 2.

Tidligere forlød det, at kun en person var ramt, men efterforskningsleder Kenneth Jensen fortæller, at to personer er blevet skudt.

Episoden fandt sted på Holmbladsgade ved Riccos kaffebar, og i løbet af kort tid var både politi og ambulancer på stedet. De to personer blev efterfølgende kørt med politieskorte til Rigshospitalet.

Den ene, en 24-årig mand med anden etnisk baggrund end dansk, blev ramt tre gange, mens en 28-årig - også med anden etnisk baggrund end dansk - blev ramt en enkelt gang.

Ifølge Københavns Politi er begge ofre udenfor livsfare, men er fortsat på operationsbordet.

En mand er ifølge TV 2s reporter på stedet søndag blevet skudt tre gange på Holmbladsgade på Amager i København. Foto: TV 2

Politiet arbejder fortsat i området

Ifølge efterforskningsleder Kenneth Jensen var det to maskerede gerningsmænd, som steg ud steg ud af en bil og skød mod ofrene på åben gade.

Efterfølgende kørte gerningsmændene væk i en bil, som politiet kender nummerpladen på.

Tidligere søndag oplyste vagtchefen ved Københavns Politi, at politiet var på jagt efter to til fire biler, som vidner skulle have set forlade gerningsstedet.

TV 2’s reporter bor tæt på gerningsstedet, hvor manden blev skudt. Han fortæller, at han og hans kæreste hørte nogle høje lyde fra gaden, men i første omgang troede de, at det blot var nogle cykler, der væltede.

- Så gik der omkring fem minutter, og så væltede det nærmest ind med politi iført skudsikre veste og bevæbnet med maskinpistoler, fortæller reporteren.

Kort efter ankom flere ambulancer og lægeambulancer. Efter at ambulancerne forlod gerningstedet var politiet fortsat massivt tilstede, og både Holmbladsgade og Lyneborggade var spærret af.

- Kriminalteknikerne er her for at sikre spor, og samtidig har vi hunde ud og søge efter spor. Samtidig har vi efterforskere, der går rundt i området og får fat i vidner. Der er heldigvis mange vidner på grund af tidspunktet, som kan bidrage til sagen, siger Kenneth Jensen til TV 2.